**Likumprojekta "Grozījumi Latvijas Administratīvo pārkāpumu kodeksā" sākotnējās ietekmes novērtējuma ziņojums (anotācija)**

|  |  |  |
| --- | --- | --- |
| **Tiesību akta projekta anotācijas kopsavilkums** | | |
| Mērķis, risinājums un projekta spēkā stāšanās laiks (500 zīmes bez atstarpēm) | | Likumprojekts "Grozījumi Latvijas Administratīvo pārkāpumu kodeksā" (turpmāk – likumprojekts) paredz administratīvo atbildību par likumā "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" paredzētā dīkstāves pabalsta nepamatotu pieprasīšanu un saņemšanu.  Likumprojekts stāsies spēkā nākamajā dienā pēc tā izsludināšanas. |
|  | |  |
| **I. Tiesību akta projekta izstrādes nepieciešamība** | | |
| 1. | Pamatojums | Finanšu ministrijas un Tieslietu ministrijas iniciatīva. |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | Likums "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" kā vienu no atbalsta mehānismiem Covid-19 radīto seku novēršanai paredz dīkstāves pabalsta kompensēšanu to darba devēju darbiniekiem, kuri nav nodarbināti vai kuru saistību izpildījuma pieņemšanai nav iespējams veikt nepieciešamās darbības. Ņemot vērā, ka minētā likuma 2. pants paredz deleģējumu Ministru kabinetam noteikt kritērijus un kārtību šā likumā īpašo pasākumu un atbalsta mehānismu piemērošanai, Ministru kabineta 2020. gada 26. marta noteikumos Nr. 165 "Noteikumi par Covid-19 izraisītās krīzes skartiem darba devējiem, kuri kvalificējas dīkstāves pabalstam un nokavēto nodokļu maksājumu samaksas sadalei termiņos vai atlikšanai uz laiku līdz trim gadiem" (turpmāk – Noteikumi Nr. 165) ir noteikti:   1. kritēriji, pēc kuriem nosaka Covid-19 izraisītās krīzes skartos darba devējus; 2. kārtība, kādā piesakās dīkstāves pabalsta kompensēšanai.   Lai atturētu tādus darba devējus, kuru finanšu situācija nav pasliktinājusies Covid-19 izplatības rezultātā, bet, piemēram, citu faktoru ietekmē, no iesniegumu iesniegšanas dīkstāves pabalsta saņemšanai, ir nepieciešams paredzēt administratīvo atbildību par nepatiesas informācijas sniegšanu Valsts ieņēmumu dienestam dīkstāves pabalsta saņemšanai.  Šajā valstij nozīmīgajā laika posmā, kad Covid-19 izplatība ir ietekmējusi būtisku sabiedrības daļu, kurai ir nepieciešams valsts finansiāls atbalsts, nav pieļaujams, ka atsevišķas personas mēģinātu iedzīvoties uz valsts rēķina, aizbildinoties ar epidēmijas izplatību un maldinot valsts iestādes par to patieso finansiālo stāvokli vai faktoriem, kuru ietekmē finansiālais stāvoklis pasliktinājies. Līdz ar to, lai aizsargātu sabiedrības likumīgās intereses, ka valsts budžets tiks izlietots atbilstoši likuma "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" mērķiem un novērstu iespējamos ar dīkstāves pabalstu saņemšanu saistītus pārkāpumus, līdzās jau paredzētajām administratīvajām sekām – darba devēja pienākumu atmaksāt piešķirto dīkstāves pabalstu – ir jāparedz arī administratīvā atbildība, lai tādējādi iespējami nodrošinātu, ka valsts budžeta līdzekļi netiktu nelietderīgi izmantoti vai izšķērdēti, izmaksājot un pēc tam piedzenot nepamatoti pieprasītos dīkstāves pabalstus.  Administratīvā atbildība par nepatiesas informācijas sniegšanu Valsts ieņēmumu dienestam var iestāties šādos gadījumos:   1. sniedzot nepatiesu informāciju par kritērijiem, lai kvalificētos Covid-19 izraisītās krīzes skartā darba devēja statusam;   Noteikumu Nr. 165 3. punkts nosaka, ka dīkstāves pabalstam ir tiesīgi pietiekties krīzes skartie darba devēji:  - kuru ieņēmumi no saimnieciskās darbības 2020. gada martā vai aprīlī, salīdzinot ar 2019. gada attiecīgo mēnesi, sakarā ar Covid-19 izplatību ir samazinājušies vismaz par 30 procentiem;  - kuru ieņēmumi no saimnieciskās darbības 2020. gada martā vai aprīlī, salīdzinot ar 2019. gada attiecīgo mēnesi, sakarā ar Covid-19 izplatību ir samazinājušies par 20 procentiem, un tie atbilst vismaz vienam no šo noteikumu 3.2. apakšpunktā minētajiem kritērijiem.  Lai būtu tiesības pieteikties dīkstāves pabalstam, darba devējam iesniegumā ir jāpamato un Valsts ieņēmumu dienestam jāapliecina, ka attiecībā uz viņa saimnieciskās darbības ieņēmumu samazinājumu izpildās Noteikumu Nr. 165 3. punktā minētie nosacījumi un kritēriji. Tomēr, neskatoties uz minēto, darba devējam ir iespēja iesniegumā norādīt samazinātu apgrozījumu, lai iegūtu dīkstāves pabalstu. Valsts ieņēmumu dienests izmaksā dīkstāves pabalstu, savukārt darba devējs iesniedz deklarāciju, kurā kopējā darījumu vērtība atšķiras no iesniegumā atspoguļotā un turklāt, aprēķinot apgrozījuma samazinājumu, tas ir mazāks par Noteikumu Nr. 165 3.1. apakšpunktā noteiktajiem 30 procentiem.   1. sniedzot nepatiesu informāciju, lai kvalificētos dīkstāves pabalstam.   Noteikumu Nr. 165 12. punktā uzskaitīti tie nosacījumi, kurus konstatējot, dīkstāves pabalsts netiek piešķirts. Ņemot vērā, ka ne visos gadījumos Valsts ieņēmumu dienesta rīcībā ir nepieciešamā informācija nosacījumu izvērtēšanai, tad, ievērojot iesniegumā norādīto, Valsts ieņēmumu dienests pieņem, ka darba devēja sniegtā informācija par nosacījumu neesību atbilst faktiskajai situācijai.  Nosacījumi, par kuriem varētu tikt sniegta nepatiesa informācija, ir šādi:  - par darbinieka dīkstāves iestāšanos;  Noteikumi Nr. 165 paredz, ka dīkstāves pabalsts izmaksājams tikai tad, ja iesniegumā ir pamatojums par darbinieka dīkstāves apstākļiem, ko krīzes ietekmē radījis darba devējs. Ja darbinieka dīkstāves iestāšanās nav saistīta ar krīzes ietekmē radītajiem apstākļiem, dīkstāves pabalstu nepiešķir. Līdz ar to šajā gadījumā var tikt sniegta gan nepatiesa informācija par patiesajiem darbinieka dīkstāves iestāšanās apstākļiem, gan sniegta informācija, ka darbinieks atrodas dīkstāvē, kaut gan patiesībā notiek tā nodarbināšana. Šo apstākli Valsts ieņēmumu dienests var konstatēt, veicot kontroles pasākumus, piemēram, pēc savas iniciatīvas vai uz trešo personu sniegtās informācijas pamata.  - par dīkstāves periodu;  Dīkstāves periods ir terminēts laikposms no 2020. gada 14. marta līdz 14. maijam, bet ne ilgāk kā ir spēkā Ministru kabineta lēmums par ārkārtējo situāciju. Iesniedzot iesniegumu dīkstāves pabalsta saņemšanai, darba devējs norāda dīkstāves periodu. Savukārt, dīkstāves periodu pārtraucot ar darbības atjaunošanu, darba devējam zūd tiesības uz dīkstāves pabalsta kompensēšanu. Ņemot vērā, ka Valsts ieņēmumu dienesta rīcībā nav informācijas par to, vai norādītajā periodā tik tiešām ir bijusi darba devēja dīkstāve un iestāde paļaujas uz sniegtās informācijas patiesumu, attiecīgi personai ir iespēja maldināt iestādi, norādot faktiskajai situācijai neatbilstošu informāciju.  - par jaunu darbinieku pieņemšanu darbā;  Saskaņā ar likuma "Par valsts apdraudējuma un tā seku novēršanas un pārvarēšanas pasākumiem sakarā ar Covid-19 izplatību" 14. panta pirmo daļu dīkstāves pabalsta izmaksa tiek pārtraukta, ja tā saņemšanas laikā darba devējs pieņem darbā jaunus darbiniekus.  Lai arī Ministru kabineta 2010. gada 7. septembra noteikumu Nr. 827 “Noteikumi par valsts sociālās apdrošināšanas obligāto iemaksu veicēju reģistrāciju un ziņojumiem par valsts sociālās apdrošināšanas obligātajām iemaksām un iedzīvotāju ienākuma nodokli” 8. punktā ir noteikts darba devēja pienākums katru darba ņēmēju reģistrēt Valsts ieņēmumu dienestā, iesniedzot attiecīgas ziņas par darba ņēmējiem šajā punktā noteiktajos termiņos, tomēr pastāv iespēja, ka, izvairoties no dīkstāves pabalsta kompensēšanas pārtraukšanas, darba devējs, iesniedzot kārtējo iesniegumu dīkstāves pabalsta saņemšanai, neinformē Valsts ieņēmumu dienestu par jaunajiem darba ņēmējiem.  - par apliecinājumu, ka darbinieks, par kuru tiek pieprasīts dīkstāves pabalsts, netiks atlaists pēc darba devēja iniciatīvas.  Ņemot vērā, ka Valsts ieņēmumu dienests nevar prognozēt darba devēja iespējamo nākotnes rīcību attiecībā uz darbinieku atlaišanu, attiecīgi iestāde paļaujas uz iesniegtā apliecinājuma patiesumu un ticamību. Arī šajā gadījumā darba devēja nodomi var būt pretēji apliecinājumā norādītajam, kas var tikt konstatēti tikai pēc dīkstāves perioda izbeigšanās.  - par darba devēja iesniegtu iesniegumu, kurā apliecina, ka darba ņēmējam nav izsniegta slimības lapa.  Pēc dīkstāves pabalsta izmaksas, VID konstatē, ka darba ņēmējam ir noslēgta slimības lapa, kas sakrīt ar periodu, par kuru izmaksāts dīkstāves pabalsts.  No normatīvā regulējuma izriet krīzes skartā darba devēja pienākums sniegt pilnīgu un patiesu informāciju Valsts ieņēmumu dienestam dīkstāves pabalsta piešķiršanai. Konstatējot nepatiesas informācijas sniegšanu, kas bija par pamatu dīkstāves pabalsta piešķiršanai, pie administratīvās atbildības var saukt:   1. fizisko personu;   - kura nav darba devējs Darba likuma izpratnē, bet kurai saskaņā ar Ministru kabineta 2020. gada 31. marta noteikumiem "Noteikumi par dīkstāves pabalstu pašnodarbinātām personām, kuras skar Covid-19 izplatība" ir tiesības uz dīkstāves pabalstu (pašnodarbinātā persona, autoratlīdzības saņēmējs, mikrouzņēmumu nodokļa maksātājs);  - fizisko personu, kura ir darba devējs Darba likuma izpratnē;   1. juridiskās personas valdes locekli.   Laikā, kad nepieciešams īstenot pasākumus valsts apdraudējuma un tā seku novēršanai un pārvarēšanai sakarā ar Covid-19 izplatību, paredzams lielāks administratīvā soda apmērs, salīdzinot, piemēram, ar Latvijas Administratīvo pārkāpumu kodeksa 159.9 panta otrajā daļā paredzēto soda apmēru (naudas sods līdz 700 *euro*, atņemot valdes loceklim tiesības ieņemt noteiktus amatus komercsabiedrībās vai bez tā). Ievērojot minēto, likumprojektā paredzēts naudas sods fiziskajām personām vai valdes loceklim līdz 1500 *euro*, atņemot valdes loceklim tiesības ieņemt noteiktus amatus komercsabiedrībās vai bez tā. Sodam jābūt samērīgam pret izdarīto pārkāpumu un tajā pašā laikā jādarbojas preventīvi un jābūt no pārkāpuma veikšanas atturošam. |
| 3. | Projekta izstrādē iesaistītās institūcijas un publiskas personas kapitālsabiedrības | Tieslietu ministrija, Finanšu ministrija, Valsts ieņēmumu dienests |
| 4. | Cita informācija | Nav. |
|  |  |  |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** | | |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Projekts attiecas uz darba devējiem un citām personām, kuras iesniedz iesniegumu dīkstāves pabalsta saņemšanai. |
| 2. | Tiesiskā regulējuma ietekme uz tautsaimniecību un administratīvo slogu | Projekts šo jomu neskar. |
| 3. | Administratīvo izmaksu monetārs novērtējums | Projekts šo jomu neskar. |
| 4. | Atbilstības izmaksu monetārs novērtējums | Projekts šo jomu neskar. |
| 5. | Cita informācija | Nav. |
|  |  |  |
| **III. Tiesību akta projekta ietekme uz valsts budžetu un pašvaldību budžetiem** | | |
| Projekts šo jomu neskar. | | |
|  | | |
| **IV. Tiesību akta projekta ietekme uz spēkā esošo tiesību normu sistēmu** | | |
| Projekts šo jomu neskar. | | |
| |  | | --- | | **V. Tiesību akta projekta atbilstība Latvijas Republikas starptautiskajām saistībām** | | Projekts šo jomu neskar. | | | |

|  |  |  |  |
| --- | --- | --- | --- |
| **VI. Sabiedrības līdzdalība un komunikācijas aktivitātes** | | | |
| 1. | Plānotās sabiedrības līdzdalības un komunikācijas aktivitātes saistībā ar projektu | Sabiedrības līdzdalība saistībā ar šo projektu nav plānota un to pilnvērtīgi nav iespējams nodrošināt. Projekts neparedz konceptuāli jaunu administratīvo pārkāpumu. | |
| 2. | Sabiedrības līdzdalība projekta izstrādē | Nav. | |
| 3. | Sabiedrības līdzdalības rezultāti | Nav. | |
| 5. | Cita informācija | Nav. | |
|  |  |  | |
| **VII. Tiesību akta projekta izpildes nodrošināšana un tās ietekme uz institūcijām** | | | |
| 1. | Projekta izpildē iesaistītās institūcijas | | Valsts ieņēmumu dienests. |
| 2. | Projekta izpildes ietekme uz pārvaldes funkcijām un institucionālo struktūru.  Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | | Projekts neietekmē pārvaldes funkcijas. Projekts paplašina Valsts ieņēmumu dienesta veicamo uzdevumu apjomu. Proti, Valsts ieņēmumu dienests izskatīs arī administratīvo pārkāpumu lietas, kas saistītas ar dīkstāves pabalsta saņemšanas prasību pārkāpšanu.  Nav nepieciešama jaunu institūciju izveide, esošo institūciju likvidācija vai reorganizācija. Projektam nav ietekmes uz institūcijas cilvēkresursiem. |
| 3. | Cita informācija | | Nav. |

Ministru prezidenta biedrs,

tieslietu ministrs J. Bordāns

v\_sk. = 1540